༢༠༡༠ལོའི་བོད་རང་སྐྱོང་ལྗོངས་སྤྱིར་བཏང་འབྲིང་རིམ་ཆེད་ལས་༼མཐོ་འབྲིང་༽

སློབ་གྲྭར་སློབ་མ་བསྡུ་བའི་གཅིག་འགྱུར་རྒྱུགས་ཤོག

བོད་ཡིག

དང་པོ། རྨང་གཞིའི་ཤེས་བྱའི་སྐོར། ༼བསྡོམས་སྐར་༢༠༽

གཅིག གདམ་གསེས་དྲི་གཞི། ༼སྐར་༦྾༠.༥=༣༽

༼གཤམ་དུ་བཀོད་པའི་དྲིས་ལན་གསུམ་ལས་ཡང་དག་པའི་ལན་གཅིག་ཡོད་པ་དེ་འདེམས་དགོས༽

༡༽ཡི་གེ་དེ་གཞན་ལ་མ་སྟོན་ལྟ་བུའི་དེ་སྒྲ་ནི( )ལ་འཇུག་པའི་དཔེར་བརྗོད་ཡིན།

**ཀ** གསང་བའི་དངོས་པོ། **ཁ** བདག་གི་དངོས་པོ། **ག** བདེན་པའི་དངོས་པོ།

༢༽མཚུངས་ཆོས་ཞེས་པ་ནི( )མཚུངས་པའི་ཆོས་ལ་ཟེར།

**ཀ** དཔེ་ཅན་གྱི་ཁྱད་ཆོས། **ཁ**  དཔེ་དང་དཔེ་ཅན་གྱི་ཁྱད་ཆོས། **ག** དཔེའི་ཁྱད་ཆོས།

༣༽ཏང་གི་སྲིད་ཇུས་བཟང་པོ་མ་ལ་ཡ་ཡི་ལྗོན་ཞེས་པ་ནི( )

**ཀ** བསྡུས་པའི་གཟུགས་ཅན། **ཁ** མ་བསྡུས་པའི་གཟུགས་ཅན། **ག** བསྡུས་ཤིང་མ་བསྡུས་པའི་གཟུགས་ཅན།

༤༽ཕྲུ་གུ་ལོ་ན་ཆུང་དུས་ཕ་མས་བཟའ་ལུགས་དང་འགྲོ་ལུགས་སྡོད་ལུགས་བསླབས་ཤིང་གསོ་སྐྱོང་བྱ་རྒྱུ་དེ་ཕ་མའི་འོས་འགན་ཡིན་ལ་བུ་ཕྲུག་ཆེན་པོ་ཆགས་ནས་ཕ་མ་རྒན་འཁོགས་གསོ་སྐྱོང་བྱ་རྒྱུ་ནི་བུ་ཕྲུག་ཚོའི་དོར་ཐབས་མེད་པའི་འགན་འཁྲི་ཡིན་པ་མཚོན་པའི་གཏམ་དཔེ་ནི( )

**ཀ**  ཕ་སེམས་བུ་ཐོགས་དང་། བུ་སེམས་རྡོ་ཐོགས། **ཁ** རྔ་གདང་རྒྱུག་དང་། དུད་པ་ལངས་རྒྱུག

**ག**  སྔ་དྲོ་ཨ་མའི་རེས། ཕྱི་དྲོ་བུ་ཕྲུག་གི་རེས།

༥༽ས་ཡོམ་སོགས་རང་བྱུང་གི་གནོད་འཚེ་ཕོག་ཁུལ་གྱི་མི་དམངས་རྣམས་ལ་ང་ཚོས་སེམས་ཁུར་མཚོན་པའི་ཕྱིར་( )འབྲི་དགོས།

**ཀ**  འཚམས་འདྲིའི་ཡི་གེ **ཁ** ཐུགས་རྗེ་ཞུ་བའི་ཡི་གེ **ག** རེ་འདུན་ཞུ་ཡིག

༦༽བདག་གི་ཁུ་བོ་ཡུ་ལེ་ཞེས་པའི་སློབ་ཚན་ནང་གི་མི་སྣ་གཙོ་བོ་ནི( )

**ཀ** ཁུ་བོ་ཡུ་ལེ། **ཁ** མོ་པོ་སངས། **ག** ཧྥེ་ལེ་ཕུ་ཁྱོ་ཤུག་གཉིས།

གཉིས། གཤམ་གསལ་རྟགས་བཀོད་པའི་སྒྲ་འདྲས་བརྗོད་པའི་ཁྲོད་དོན་སྟོན་ཚུལ་མི་འདྲ་བ་འབྲི་དགོས།

༼སྐར་༤྾༠.༥=༢༽

༧༽བཅུ་དྲུག་ལང་ཚོའི་ཆ་ཤས་ཡོངས་སུ་རྫོགས།( ) སྐད་ཆ་རྫོགས་ན་གླུ་དབྱངས་ལེན།( )

༨༽བྱེའུ་ཅ་ཅོ་སྒྲོག་བཞིན་རྒྱུ། ( ) སེར་སྣ་ཅན་ལ་རྒྱུ་མི་འཁོར།( )

གསུམ། འགྲིག་ནོར་བརྡར་ཤ་གཅོད་རྒྱུ། ༼གལ་ཏེ་དྲི་གཞི་ཚང་མར་རྟགས་གཅིག་མཚུངས་བཀོད་ཚེ་སྐར་མི་སྤྲོད༽

༩༽བོད་ཀྱི་སྐད་དང་ཡི་གེ་གཉིས་མཐར་ཕྱིན་པ་དང་བྱང་ཆུབ་པ་ཞིག་ཡོང་དགོས་ན། བོད་སྐད་ཤེས་པ་དང་བོད་ཡིག་འབྲི་ཀློག་ཤེས་པ་ཙམ་གྱིས་ཆོག( )

༡༠༽མཁར་ལ་སྔ་བ་ནི་འཛམ་གླིང་དུ་སྐད་གྲགས་ཡོད་པའི་ཕོ་བྲང་པོ་ཏ་ལ་ཡིན། ( )

༡༡༽མཐའ་མེད་ཀྱི་རྗེས་སུ་འབྱེད་སྡུད་ཀྱི་ཕྲད་འབྲི་དགོས་ཚེ་འམ་འབྲི་དགོས། ( )

༡༢༽པད་ནང་བུང་བ་འཁོར་རམ་ཅི་། །ཁྱོད་གདོང་ལ་མིག་གཡོའམ་ཅི། ཞེས་པ་འདི་རྨད་བྱུང་གི་དཔེ་ཡིན། ( )

བཞི། སྟོང་ཆའི་ནང་གཤམ་ནས་འོས་འཚམ་གྱི་སྒྲ་འདྲ་བའི་ཡི་གེ་གདམ་འཇུག་བྱེད་དགོས། ༼སྐར་༤྾༠.༥=༢༽

༡༣༽ཁྱོད་ནི་ཁ་བ་ཅན་གྱི་རིན་ཆེན་དང་རྩྭ་ཐང་( )པའི་མཛེས་རྒྱན་ཡིན།

གཙོད་ཀྱི་ཁུ་ལུ་ནི་འཇམ་ཞིང་( )ལ། རིན་ཐང་ཡང་ཆེ།

ཡངས། ཡང་།

༡༤༽གནད་དོན་གང་ལའང་( )བསམ་མང་ཙམ་གཏོང་དགོས།

ཤེས་རབ་ཀྱི་རལ་གྲི( )པོས་རྨོངས་མུན་བཅོམ།

རྣོ། མནོ།

ལྔ། གཤམ་གསལ་དྲི་བར་གཞིགས་ཏེ་ལན་འདེབས་དགོས། ༼བསྡོམས་སྐར་༧༽

༡༥༽ཇི་བཞིན་བརྗོད་པའི་རྩོམ་ཡིག་གི་བརྗོད་བྱ་གཙོ་བོ་གང་དང་གང་ཡིན་ནམ། ༼སྐར་༢༽

༡༦༽གླང་པོ་ལ་སོགས་སྲོག་ཆགས་བཞི། །འཛོམས་ནས་བསླབ་ཁྲིམས་བཅས་ལ་ལྟོས། །ཞེས་པའི་ལེགས་བཤད་གཏམ་རྒྱུད་འདིའི་བསྟན་དོན་གང་ཡིན། ༼སྐར་༣༽

༡༧༽བཞིན་ཟླ་འཛུམ་པའི་ཟླ་འོད་ཅེས་པའི་དཔེར་བརྗོད་འདིའི་དཔེ་དང་དཔེ་ཅན་དབྱེ་བ་འབྱེད་དང་། ༼སྐར་༢༽

དྲུག གཤམ་གསལ་སྟོང་ཆའི་ནང་དུ་འོས་འཚམ་གྱི་ཕྲད་ཁ་སྐོང་བྱེད་དགོས། ༼སྐར་༤྾༠.༥=༢༽

༡༨༽འཇིག་རྟེན་འདིར་ངུ་སྐད་དང་པོ་གྲགས་པ་དང་མཉམ( )ང་ཚོ་ཨ་མའི་སྐུ་ལུས( )འབྲེལ་བའི་ལྟེ་ཐག་

བཅད་ན( )ཨ་མ་དང་འབྲེལ་བའི་ཁྲག་རྒྱུན་དེ་གཏན་ནས་གཅོད་ཐབས་མེད( )

གཉིས་པ། ལྟ་ཀློག་དང་དབྱེ་ཞིབ་བྱ་རྒྱུ། ༼བསྡོམས་སྐར་༤༠༽

༡༩༽ལྟ་ཀློག་དབྱེ་ཞིབ་དང་པོ།

ཤེས་རབ་ལྡན་པ་མགོ་བསྐོར་ཡང་། །

བྱ་བའི་ཆ་ལ་རྨོངས་མི་འགྱུར། །

སྲོག་ཆགས་གྲོགས་མར་མིག་མེད་ཀྱང་། །

མིག་ལྡན་གཞན་ལས་ལྷག་པར་མགྱོགས། །

ཀ༽གོང་གསལ་ཚིགས་བཅད་ཤོ་ལོ་ཀ་དེ་སློབ་ཚན་གང་ལ་བཏུས་སམ། ༼སྐར་༢༽

ཁ༽ཚིགས་བཅད་འདིའི་ཚིག་རྐང་གང་དང་གང་དཔེ་ཅན་དང་། གང་དང་གང་དཔེ་ཡིན་པ་ངོས་འཛིན་དགོས། ༼སྐར་༢༽

ག༽གོང་གསལ་ཚིགས་བཅད་ཀྱི་ཚེག་བར་ཆ་ཡ་སྡེབ་སྟངས་ཇི་ལྟར་ཡིན་ནམ། ༼སྐར་༢༽

ང༽ཚིགས་བཅད་འདི་དཔེ་རྒྱན་གྱི་ནང་གསེས་གང་གི་དཔེར་བརྗོད་ཡིན་ནམ། ༼སྐར་༣༽

ཅ༽གཤམ་གསལ་ལས་གང་ཞིག་བདག་སྒྲ་དང་གང་ཞིག་མིང་མཐའ་ཡིན་པ་ངོས་བཟུང་དགོས། ༼སྐར་༢༽

ཆ༽ཚིགས་བཅད་འདིའི་བསྟན་དོན་མདོར་བསྡུས་བྲིས་དགོས། ༼སྐར་༤༽

༢༠༽ ལྟ་ཀློག་དབྱེ་ཞིབ་གཉིས་པ། ༼སྐར་༤༠༽

ང་ཚོའི་འཛིན་གྲྭའི་ཀྲུའུ་རེན་ནི་དགེ་རྒན་དར་མ་ཞིག་ཡིན། ཁོང་གི་སྐུ་གཟུགས་ཅུང་ལ་བཞིན་རས་དཀར་བ་དང་། དབུ་སྐྲ་ནག་པོའི་ཁྲོད་དུ་སྐྲ་དཀར་འགའ་ཡང་སྐྱེས་འདུག ཁོང་གི་སྤྱན་ཟུང་ནས་ནམ་ཡིན་ཡང་འོད་མདངས་མངོན་བཞིན་འདུག

ཁོང་གིས་སློབ་ཁྲིད་གནང་སྐབས་མི་ཚང་མའི་བློ་ཡིད་དབང་མེད་དུ་འགུག་ཐུབ་ཅིང་། ང་ཚོ་ཚང་མ་ནི་ཁོང་གི་སློབ་ཁྲིད་ཉན་རྒྱུར་ཧ་ཅང་དགའ། དེ་ཡང་སློབ་མཇུག་གི་རྒྱུགས་ཚད་གཏོང་ལ་ཉེ་བའི་ཉིན་ཞིག་ལ་ཁོང་གིས་ང་ཚོར་ཕྱོགས་བསྡུས་བསྐྱར་སྦྱོང་གི་ལམ་སྟོན་བྱེད་བཞིན་པའི་སྐབས། གློ་བུར་དུ་བུད་མེད་ཅིག་གིས་དངངས་འཚབ་ཆེན་པོའི་སྒོ་ནས་རྒན་ལགས་འབོད་སོང་། རྒན་ལགས་ཀྱི་དེ་མུར་ཕྱིར་ཐོན་ནས་ཡུད་ཙམ་སོང་རྗེས་བྲེལ་མྱུར་ངང་ནང་དུ་ཕེབས་བྱུང་། འོན་ཏེ་ཁོང་གི་བཞིན་རས་སྐྱ་བོར་གྱུར་ཅིང་སྤྱན་ཟུང་མཆི་མས་ཁེངས་ལ་སྐུ་ལུས་ཀྱང་འདར་གྱིན་འདུག ཁོང་གིས་རང་ནུས་ཡོད་རྒུས་རང་སེམས་རང་གིས་གཅུན་ཏེ་མུ་མཐུད་གཟབ་ནན་གྱིས་སློབ་ཁྲིད་གནང་བ་དང་། སློབ་ཚན་འདིའི་ལས་འགན་སྔར་རྒྱུན་ལྟར་ལེགས་པར་བསྒྲུབས་སོང་། སློབ་ཚན་གྲོལ་རྗེས་ང་ཚོ་སློབ་གྲོགས་ཚོས་ཡང་སྙིང་རྒན་ལགས་ལ་གནས་ཚུལ་ཅི་ཞིག་བྱུང་བ་གཞན་ལ་སྐད་ཆ་དྲིས་པ་ན། ཁོང་གི་ཨ་མ་ལགས་གློ་བུར་དུ་སྙུང་གཞི་ལྗིད་པོས་མནར་ནས་སྨན་ཁང་དུ་བསྐྱལ་བ་ཧ་གོ། འོན་ཏེ་བྱམས་བརྩེ་ལྡན་པའི་རྒན་ལགས་ཁོང་གིས་སློབ་ཁྲིད་ཀྱི་བྱ་བ་འཐུས་ཤོར་ཡེ་ནས་གནང་མེད་པས། ང་རང་རྒན་ལགས་ཀྱི་མཛད་སྤྱོད་དེར་ཡིད་སྨོན་ཚད་མེད་སྐྱེས་བྱུང་། །

ཀ༽གོང་གསལ་ཚིག་དུམ་བཀླགས་རྗེས་གཤམ་གྱི་ཕལ་སྐད་རྣམས་ཞེ་ཚིག་ལ་ཕབ་དགོས། ༼སྐར་༤༽

གཟུགས་པོ། སྐྲ། སྐད་ཆ། ཨ་མ།

ཁ༽རྩོམ་ཐུང་འདིར་འཚམ་པའི་ཁ་བྱང་ཞིག་བྲིས་དང་། ༼སྐར་༢༽

ག༽གཤམ་གསལ་མིང་དག་ལ་འགྲེལ་པ་བྱེད་དགོས། ༼སྐར་༤༽

ལམ་སྟོན། གློ་བུར། ཡོད་རྒུ། ཡིད་སྨོན།

ང༽གཤམ་གྱི་རྟགས་བཀོད་པའི་ཕྲད་དག་སུམ་ཅུ་པའི་ནང་གསེས་གང་གི་ཁོངས་སུ་གཏོགས་སམ། ༼སྐར་༣྾༢=༢༦༽

ཀ༽ང་ཚོ་ཚང་མ་ནི་ཁོང་གི་སློབ་ཁྲིད་ཉན་རྒྱུར་དགའ། ( )

ཁ༽ཁོང་གིས་རང་སེམས་རང་གིས་གཅུན་ཏེ་སློབ་ཁྲིད་གནང་། ( ) ( )

༥༽གཤམ་གྱི་ཚིག་དུམ་ལས་གང་ཞིག་མི་སྣའི་ཕྱིའི་རྣམ་པ་ཞིབ་འབྲི་དང་། གང་ཞིག་མི་སྣའི་བྱ་བྱེད་ཞིབ་འབྲི་གང་ཞིག་མི་སྣའི་སེམས་ཁམས་ཞིབ་འབྲི་བྱས་པ་ངོས་འཛིན་དགོས། ༼སྐར་༣༽

ཀ༽ཕྱིར་ཐོན་ནས་ཡུད་ཙམ་སོང་རྗེས་བྲེལ་མྱུར་ངང་ནང་དུ་ཕེབས་བྱུང་། ( )

ཁ༽སློབ་གྲོགས་ཚོས་ཡང་སྙིང་རྒན་ལགས་ལ་གནས་ཚུལ་ཅི་ཞིག་བྱུང་བ་ཡིན་ནམ་སྙམ།( )

ག༽སྐུ་གཟུགས་ཅུང་རིང་ལ་བཞིན་རས་དཀར་བ། ( )

ང༽འབོད་པ་གསལ་བྱེད་ཀྱི་སྒྲ་ཁ་སྐོང་བྱེད་དགོས། ༼སྐར་༢༽

( )བྱམས་བརྩེ་ལྡན་པའི་རྒན་ལགས། ( )སློབ་གྲོགས་ཚོ།

ཅ༽རྩོམ་ཐུང་འདིའི་ནང་དོན་གཙོ་བོ་གང་ཡིན། ༼སྐར་༤༽

གསུམ་པ། རྩོམ་ཡིག་འབྲི་རྒྱུ། ༼སྐར་༤༠༽

༢༡༽ཕ་ཡུལ་ཞེས་པ་ནི་ང་ཚོའི་བློ་ངོར་གཏན་ལ་འཇགས་པའི་མིང་ཞིག་ཡིན་ཞིང་། དེར་བརྗིད་ཅིང་རྔམ་པའི་གངས་རི་ཡོད་ལ། མཛེས་སྡུག་ལྡན་པའི་རྩྭ་ཐང་དང་། ངོ་མཚར་ཆེ་བའི་མཚོ་མོ། རིན་ཐང་བྲལ་བའི་རིག་གནས། དེ་བཞིན་བྱམས་བརྩེ་ལྡན་པའི་ཡབ་ཡུམ་དང་། དགའ་ཉེན་སྤུན་མཆེད། ན་མཉམ་གྱི་གྲོགས་པོ་དང་། གྲོགས་མོ་ལ་སོགས་ཀྱི་དོན་འདུས་ཡོད། ཕ་ཡུལ་ལ་དགའ་བ་ནི་ང་ཚོ་དང་ནམ་ཡང་བྲལ་དུ་མེད་པའི་བྱ་དངོས་འདི་དག་ལ་དགའ་བར་བརྗོད་པ་ཡིན། དེས་ན་ཕ་ཡུལ་ལ་དགའ་བ་ནི་མེས་རྒྱལ་ལ་དགའ་བའི་སྔོན་འགྲོའི་རྒྱུ་ཞིག་ཡིན་པས་ཁྱེད་ནས་ཕ་ཡུལ་ལ་དགའ་ཞིང་དུངས་པའི་བརྩེ་སེམས་མཚོན་པའི་ལྷུག་རྩོམ་ཞིག་འབྲི་དགོས།

རྩོམ་འབྲིའི་རེ་བ།

༡༽ཁྱེད་ཀྱིས་གོང་གི་རྒྱུ་ཆ་ལ་གཞིགས་ཏེ་རྩོམ་གྱི་ཁ་བྱང་རང་གི་གཏན་འཁེལ་བྱས་ཏེ་རྒྱུ་ཆའི་ནང་དོན་དང་མཐུན་པའི་རྩོམ་ཡིག་གཅིག་བྲིས་ཀྱང་ཆོག་ལ། ཡང་ན་རྩོམ་གྱི་ཁ་བྱང་དུ་བཤེས་གཉེན་གྱི་བཀའ་དྲིན་དྲན་པཞེས་པའི་ཇི་བཞིན་བརྗོད་པའི་རྩོམ་ཡིག་གཅིག་བྲིས་ཀྱང་ཆོག

༢༽བརྗོད་དོན་འབུར་དུ་ཐོན་ཞིང་གོ་རིམ་ལྡན་པ་ཕྲད་དང་དག་ནོར་ཉུང་བ་ཞིག་དགོས།

༣༽ཤོག་ངོས་ཁམས་གཙང་ཞིང་ཡིག་གཟུགས་ལེགས་པོ་དགོས།

༤༽ཡིག་འབྲུ་༤༠༠ལས་མི་ཉུང་བ་ཞིག་དགོས།